2.1 ปัจจัยความเสี่ยง

จากลักษณะของธุรกิจหลักทรัพย์
ปัจจัยความเสี่ยงที่อาจเกิดขึ้นและมีผลกระทบต่อการดำเนินงานในอนาคตของบริษัท มีดังนี้

1.  ความเสี่ยงด้านการเป็นนายหน้าซื้อขายหลักทรัพย์

บริษัทมีความเสี่ยงด้านรายได้ค่าธรรมเนียมซึ่งอาจลดลงได้ด้วยปัจจัยต่างๆ เช่น
การเปลี่ยนแปลงของอัตราดอกเบี้ยและอัตราแลกเปลี่ยนเงินตราต่างประเทศ
เสถียรภาพทางการเมืองและมาตรการต่าง ๆ จากหน่วยงานของรัฐบาล
และของหน่วยงานที่เกี่ยวข้องกับตลาดหลักทรัพย์ ซึ่งส่งผลกระทบต่อภาวะการลงทุนในตลาดหลักทรัพย์
โดยที่รายได้ค่าธรรมเนียมจะขึ้นอยู่กับมูลค่าการซื้อขายหลักทรัพย์ของลูกค้าเป็นสำคัญ
ท่ามกลางการแข่งขันทางธุรกิจที่ค่อนข้างรุนแรงในปัจจุบัน
ทั้งในการดึงตัวลูกค้าตลอดจนเจ้าหน้าที่การตลาด
จึงทำให้มีโอกาสที่จะเกิดความผันผวนสำหรับรายได้ในส่วนนี้ได้
บริษัทได้มีนโยบายรองรับความเสี่ยงข้างต้น โดยการเพิ่มระบบซื้อขาย อีเล็คโทรนิค (Internet
Trading) เพื่อลดต้นทุนในการให้บริการและเป็นการเพิ่มทางเลือกให้ลูกค้า
การพัฒนาศักยภาพของเจ้าหน้าที่การตลาด การขยายสาขาไปตามจังหวัดต่างๆ
เพื่อขยายฐานธุรกิจและฐานลูกค้ารองรับที่มากขึ้น นอกจากนี้
บริษัทยังมีนโยบายในการวางแผนขยายธุรกิจด้านอื่นเพื่อให้รายได้ของบริษัทไม่พึ่งพิงกับรายได้ค่าธรรมเนียมด้านนี้เพียงอย่างเดียว
เช่น การเน้นงานด้านวาณิชธนกิจโดยการจัดตั้งบริษัทย่อยขึ้นเพื่อทำธุรกิจด้านนี้โดยเฉพาะ
การเป็นที่ปรึกษาทางการเงิน การจัดจำหน่ายหลักทรัพย์ ตลอดจนการเป็นนายหน้าซื้อขายตราสารหนี้
การลงทุนในตราสารหนี้ บริษัทคาดว่า
ในระยะยาวกลยุทธ์ดังกล่าวจะทำให้บริษัทสามารถหารายได้และลดความเสี่ยงได้มากขึ้น

2.  ความเสี่ยงในเรื่อง Credit Balance

ปัจจุบัน บริษัทได้ให้บริการกับลูกค้าในการให้กู้ยืมผ่านระบบ Credit Balance
ซึ่งจะอยู่ภายใต้การควบคุมความเสี่ยงที่อาจเกิดขึ้นได้
โดยอยู่ภายใต้การดูแลของคณะอนุกรรมการบริหารและควบคุมความเสี่ยง
ที่มีหน้าที่รับผิดชอบในการทบทวนและกำหนดการให้วงเงิน การประเมินหลักประกัน
การกำหนดรายชื่อหลักทรัพย์ เป็นต้น ซึ่งจะคำนึงถึงความเสี่ยงและการป้องกันไว้ด้วย

3.  ความเสี่ยงในธุรกรรม การค้าหลักทรัพย์

บริษัทมีการดำเนินธุรกรรมในเรื่องของการค้าหลักทรัพย์ ทั้งที่เป็นตราสารทุนและตราสารหนี้
ทั้งนี้ผลตอบแทนจะขึ้นอยู่กับการเปลี่ยนแปลงด้านราคาของหลักทรัพย์ และอัตราดอกเบี้ย
ซึ่งมีผลกระทบมาจาก ภาวะเศรษฐกิจ และภาวะตลาดหลักทรัพย์ เป็นสำคัญ อย่างไรก็ตาม
ในธุรกรรมนี้ อยู่ภายใต้การควบคุมดูแลโดยคณะกรรมการการลงทุน ซึ่งกำหนดนโยบายการลงทุน
ทั้งในเรื่อง วงเงินลงทุน ขอบเขตการลงทุน ประเภทการลงทุน การบริหารความเสี่ยง
และการรายงานผลเป็นรายเดือน ซึ่งจะทำให้การดำเนินการเป็นไปอย่างมีประสิทธิภาพ

4.  ความเสี่ยงในธุรกรรมการจัดจำหน่ายหลักทรัพย์

จากการที่บริษัทมีการขยายงานด้านการจัดจำหน่ายหลักทรัพย์มากขึ้น ซึ่งโดยทั่วไปเป็นแบบ Firm
Commitment ดังนั้นหากภาวะตลาดในช่วงที่ดำเนินการไม่เอื้ออำนวย
อาจจะส่งผลให้บริษัทต้องรับความเสี่ยงในเรื่องของระดับราคาหุ้น
ในกรณีที่จำเป็นต้องนำเข้าพอร์ตของบริษัท อย่างไรก็ตามในเรื่องนี้
บริษัทมีการพิจารณาวิเคราะห์ถึงปัจจัยพื้นฐานของทุกบริษัทที่จะดำเนินการ
เพื่อลดความเสี่ยงที่อาจจะเกิดขึ้นได้ นอกจากนี้
บริษัทมีการดำเนินงานตามระเบียบปฏิบัติในส่วนราชการที่เกี่ยวข้อง และ
ของบริษัทเองในการป้องกันความผิดพลาดจากการดำเนินการ

5.  ผลกระทบจากผลการดำเนินงานของสาขา

บริษัทมีสาขาที่ดำเนินการด้านการเป็นนายหน้าซื้อขายหลักทรัพย์ 4 สาขา ด้วยกัน
ซึ่งอยู่ภายใต้การแข่งขันที่สูงพอสมควร จากการที่ทั้ง 4 สาขา มีสัดส่วนรายได้มากพอสมควร
การเปลี่ยนแปลงที่เกิดขึ้นกับสาขา ย่อมจะมีผลกระทบต่อผลการดำเนินงานของบริษัท

6.  ผลกระทบจากผลการดำเนินงานของบริษัทย่อย

การที่บริษัทมีบริษัทย่อย 2 แห่ง ที่ดำเนินงานด้านที่ปรึกษาทางการเงิน โดยถือหุ้นร้อยละ 99.9
ผลการดำเนินงานของบริษัทย่อยจึงมีผลโดยตรงต่อผลการดำเนินงานของบริษัทเต็มที่ อย่างไรก็ตาม
จากที่ธุรกิจด้านการเป็นที่ปรึกษาทางการเงินนั้น มีแนวโน้มเติบโตที่ดี
จึงส่งผลในทางด้านบวกต่อบริษัทมากกว่า